

# РЕПУБЛИКА БЪЛГАРИЯ

Заместник-министър на земеделието

…………………………

………………………… г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО**  **д-р Иван Иванов** | **ОДОБРИЛ,**  **МИНИСТЪР НА ЗЕМЕДЕЛИЕТО:**  **д-р Иван Иванов** |

# ДОКЛАД

от д-р Момчил Неков – заместник-министър на земеделието

**Относно:** Проект на Правилник за устройството и дейността на Националната служба за съвети в земеделието

**уважаеми господин МИНИСТЪР,**

На основание § 1, ал. 2 от Допълнителната разпоредба на Закона за Селскостопанска академия и чл. 11 от Закона за администрацията, внасям за одобряване проект на Правилник за устройството и дейността на Националната служба за съвети в земеделието (НССЗ), наричан по-нататък накратко „правилник“.

**Причини, които налагат приемането на нормативния акт**

Правилникът за устройството и дейността на Националната служба за съвети в земеделието към министъра на земеделието, храните и горите (обн., ДВ, бр. 65 от 2000 г.; изм., бр. 29 от 2001 г., бр. 4 и 38 от 2002 г., бр. 58 от 2006 г., бр. 79 от 2008 г., бр. 35 от 2009 г., бр. 78 от 2011 г., бр. 21 и 65 от 2012 г. и бр. 34 от 2015 г.) е актуализиран за последно през 2015 г. След този период са настъпили важни промени във нормативната уредба и функционална среда, в която работи НССЗ и в тази връзка е необходимо приемане на нов правилник. Основните причини са както следва:

1) Изпълнение на препоръките от доклада за проведен функционален анализ на Министерство на земеделието, храните и горите (МЗХГ) и на второстепенните разпоредители с бюджет към министъра на земеделието, храните и горите в изпълнение на договор № РД 51-151 от 06.12.2019 г. между МЗХГ и „Ню Ай“ АД с предмет: „Разработване на функционален анализ на МЗХГ и на второстепенните разпоредители с бюджет към министъра на земеделието, храните и горите“. В доклада е направен функционален анализ на всички административни структури, в т.ч. и на НССЗ. С писмо № 91-554 от 10.08.2020 г. на главния секретар на МЗХГ е изпратен до всички структури План за действие за изпълнение на препоръките от извършен функционален анализ на административната система на МЗ. Съгласно т. 1.2 от Плана (1*.2. Привеждане на Устройствените правилници, Правилниците за устройството и дейността и Длъжностните разписания на МЗХГ и ВРБ в съответствие с Визията и Образеца. Препоръки от Доклада за функционалния анализ за краткосрочни действия – № 1; 2; 3; 4; 5; 6; 7; 9; 10; 11; 13; 14; 15; 19; 20; 21; 22; 28; 29; 31; 32*), до месец март 2021 г. всички структури трябва да са разработили и да са утвърдени техните актуализирани устройствени правилници и свързаните с тях длъжностни разписания и длъжностни характеристики.

Промените в правилника свързани с изпълнение на препоръките от доклада за функционален анализ са следните:

- определяне на 1 щатна бройка за нова длъжност – финансов контрольор в съответствие с изискванията на чл. 13, ал. 3, т. 5 от Закон за финансовото управление и контрол в публичния сектор. Тази длъжност е на пряко подчинение на изпълнителния директор;

Тази щатна бройка е за сметка на редуциране на бройката на служителите на главна дирекция „Съвети в земеделието и аналитична лаборатория“ (ГД СЗАЛ).

2) Осигуряване на успешното изпълнение на Административен договор № РД 50-98 от 22.11.2021 г. между НССЗ, МЗХГ и Държавен фонд „Земеделие“ – Разплащателна агенция (ДФЗ-РА) за предоставяне на безвъзмездна финансова помощ по Програмата за развитие на селските райони за периода 2014-2020 г. (ПРСР 2014-2020) по процедура BG06RDNP001-2.001 „Разширяване на териториалния обхват на НССЗ чрез създаване на мобилни общински центрове (офиси) за консултански услуги“ по подмярка 2.2 „Създаване на консултански услуги“ по мярка 2 „Консултански услуги, услуги по управление на стопанството и услуги по заместване в стопанството“ от ПРСР 2014-2020 г. Съгласно подписания договор и т. 6 на раздел 13.2. „Условия за допустимост на дейностите“ на Условията за кандидатстване по процедура BG06RDNP001-2.001 НССЗ общата административна структура на мобилните офиси трябва да се определи в правилника и трябва в структурата да бъдат назначени 56 експерти в 28 мобилни общински офиси (МОО), 6–ма координатора на регионално ниво и 2–ма координатори на централно ниво. Съгласно т. 10 на съшия раздел всички съветници в МОО, както и координаторите на регионално и централно ниво, трябва да се назначат на срочни трудови договори. Разходите за тези служители ще се осигуряват от получаваните от НССЗ средства по горепосочения договор и в новия правилник не се предлага те да се включват в щатния състав на Службата. Тези новоназначени общо 64 служители и новосъздадените 28 МОО трябва да бъдат обслужвани от съответните експерти по човешки ресурси, стопански и административни дейности и автотранспорт, счетоводство и правни дейности. Също така е необходим да бъде назначен и ръководител на административна структура, който да ръководи цялата дейност на структура, както и двама експерти към него. Разходите за горепосочения ръководител на структурата и двамата експерти към него, както и експертите по човешки ресурси, стопански и административни дейности и автотранспорт, счетоводство и правни дейности не допустими за подпомагане по подмярка 2.2. Това налага НССЗ за тези дейности да използва експерти от щатния състав на Службата и съответно налага преструктуриране на звената на НССЗ за осигуряване на необходимите експерти.

По-долу са дадени подробно необходимите изменения в структурата на НССЗ, свързани с успешното и точно изпълнение на Административен договор № РД 50-98 от 22.11.2021 г.:

* Увеличаване от 10 на 17 бройки числеността на дирекция „Административно-финансова дейност“ (АФД), като новите 7 бройки ще обезпечат потребностите от специалисти, посочени по-горе в т.ч.:
* поне двама счетоводители, които да осчетоводяват очаквания голям брой документи, които ще се генерират в НССЗ във връзка с дейностите на Службата по изпълнение на Административен договор № РД 50-98 от 22.11.2021 г. по подмярка 2.2 от ПРСР 2014–2020 г. и задължителните за създаване по договора голям брой териториални звена (28) и назначаването на служители в тях (64). Наличните счетоводители в дирекцията (само двама) няма да имат тази възможност, тъй като те са изцяло натоварени с останалите дейности на НССЗ в т.ч. с осчетоводяване на документите свързани с 27-те териториални областни офиси на НССЗ и звената на централно ниво;
* експерт „човешки ресурси“, който да управлява трудовите договори и процедурите, свързани с встъпването в длъжност на 64-та служители в МОО по подмярка 2.2 от ПРСР 2014 – 2020 г., изпитателните им срокове, подновяването и прекратяването на договорите им, както и всички останали дейности в областта на човешките ресурси, свързани с тази административна структура. Наличният единствен експерт „човешки ресурси“ в дирекцията няма да имат тази възможност, тъй като той е изцяло натоварен с дейностите в областта на човешките ресурси за останалите служители на НССЗ;
* експерт „правни дейности“, който да отговоря за изготвянето и следенето на изпълнението на всички договори, както и за изготвянето на документацията за обществените поръчки свързани с дейностите на Службата по изпълнение на Административен договор № РД 50-98 от 22.11.2021 г. по подмярка 2.2 от ПРСР 2014 – 2020 г. в т.ч. и във връзка с техническото обезпечаване на МОО. Наличния единствен експерт „правни дейности“ в дирекцията няма да имат тази възможност, тъй като той е изцяло натоварен с останалите дейностите на НССЗ в областта на правото;
* експерт „административно-технически дейности“, който да отговоря за изпълнението на големия брой административно-технически дейности свързани с дейностите на Службата по изпълнение на административен договор № РД 50-98 от 22.11.2021 г. по подмярка 2.2 от ПРСР 2014 – 2020 г.;
* експерт „мрежова и информационна свързаност“, който да отговаря за изпълнението на дейностите по поддръжка на сървъри, мрежи и други комуникационни връзки в службата;
* експерт „стопански дейности“, който да отговаря за управление и поддръжка на сградите/ офисите, предоставени за управление на НССЗ.

**Тези щатни бройки ще са за сметка на редуциране на бройката на служителите на ГД СЗАЛ**.

* Създаване в ГД СЗАЛ на 2 дирекции: дирекция „Tериториални областни офиси“ (част от досегашната ГД СЗАЛ) с 35 щатни бройки и създаване на втора дирекция – дирекция „Мобилни общински офиси“ с трима щатни служители финансирани с бюджет на НССЗ (*директор дирекция, който да ръководи и организира дейността на всички над 64 служители в структурата в т.ч. 28-те общински териториални звена; технически сътрудник на директора, който да му оказва техническа помощ и експерт, който да му оказва експертна помощ във връзка с големия брой териториални звена и служители в структурата*), както и 64 служители с финансиране по административния договор т.е. извънщатни служители. **Тези 3 щатни бройки ще бъдат създадени чрез преструктуриране в рамките на щатната бройка на ГД СЗАЛ**.

**Въз основа на изложеното до тук, предложението за Правилник не изисква увеличаване на общия щат на НССЗ, а само вътрешно преразпределение и преструктуриране**.

Допълнително основание за изменение на Правилника са промени на съществуващи и/или въвеждане на нови функции на дирекциите, като:

- функции, свързани с подпомагане провеждането на държавната политика в областта на Системата за знания и иновации в селското стопанство по отношение на съветите в земеделието;

- функции, свързани с предоставяне информация на гражданите, юридическите лица и органите на държавната власт;

- функции, свързани с отговори на запитвания, молби, жалби, предложения и сигнали по въпроси от граждани, които представляват техен законен интерес;

- функции на изпълнителния директор като администратор на лични данни, отговорност за мрежовата и информационната сигурност, ръководство на дейността на лицензирания от Националната агенция за професионално образование и обучение Центъра за професионално обучение към службата;

- функции, свързани с административното обслужване на физически и юридически лица за предоставяне на административни услуги и достъп до обществена информация, в т.ч. и ефективното функциониране на центъра за административно обслужване;

- функции за предоставяне на съветнически услуги на общинско ниво- създава се дирекция „Мобилни общински офиси“.

**Цели**

Поставените цели са:

- привеждане на Правилника за устройството и дейността на Националната служба за съвети в земеделието в съответствие с действащата нормативна уредба;

- ефективно изпълнение на функциите на финансовия контрольор;

- ефективно спазване на изискванията за мрежова и информационна сигурност;

- подпомагането на трансфера на знания и иновации и укрепването на всички съветнически услуги в селското стопанство, което е от ключово значение за развитието на съвременно земеделие;

- разширяването на териториалния обхват на НССЗ чрез създаване на мобилни общински офиси като по този начин ще се осигури достъп на по-голям брой земеделски стопани, в т.ч. и от най-отдалечени краища на страната до качествени консултантски услуги, свързани с устойчивото управление и ефективността на земеделските стопанства.

- активно участие и водеща роля на НССЗ за изграждане и развитие на Системата за знания и иновации в селското стопанство по отношение на съветите в земеделието (AKIS).

**Финансови и други средства, необходими за прилагането на новата уредба**

За приемането на проекта на Правилник за устройството и дейността на Националната служба за съвети в земеделието не са необходими допълнителни щатни бройки, а само гарантиране на бюджет на НССЗ, в рамките на бюджета на Министерството на земеделието, който да осигурява покриване на разходите за целия щатен състав (всички щатни бройки) на Службата в т.ч. за назначаване на служителите на длъжностите: финансов контрольор, оперативни счетоводители, експерт по човешки ресурси, експерт – правни дейности, експерт по стопански дейности, експерт по мрежова и информационна свързаност, експерт по административно-технически дейности, директор на дирекция „Мобилни общински офиси“ и технически сътрудник на директора.

**Очаквани резултати от прилагането на акта**

С разширяването на териториалния обхват на НССЗ и преструктуриране на ГД СЗАЛ ще се улесни достъпа на земеделските стопани (особено малките и младите фермери) до съветнически услуги, ще се подобри процеса на трансфер на знания и иновации от науката в практиката, ще се повишат квалификацията и управленските им умения, тяхната осведоменост и подобряване на управлението на риска в стопанствата им, както и информацията за възможностите за подпомагане по ПРСР 2014 – 2020 г. и през новия програмен период 2023-2027 г., в т.ч. и възможностите за изготвяне на проекти за кандидатстване. Също така ще се повишат цялостно процесите по вътрешен независим контрол, както и тези по разделение на функциите, гарантиращи ефективно управление и администриране на дейността на НССЗ.

**Анализ за съответствие с правото на Европейския съюз**

Проектът на Правилник не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации**

По проекта е проведена обществена консултация, съгласно чл. 26, ал. 3 и ал. 4 от Закона за нормативните актове, като проектите на правилник и доклад (мотиви) са публикувани на интернет страницата на Министерството на земеделието и на Портала за обществени консултации, със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за отразяване на постъпилите предложения и становища от проведената обществена консултация, заедно с обосновка за неприетите предложения е публикувана на интернет страницата на Министерството на земеделието и на Портала за обществени консултации.

Проектът е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са приети и отразени.

**уважаеми господин МИНИСТЪР,**

Във връзка с гореизложеното и на основание § 1, ал. 2 от допълнителната разпоредба на Закона за Селскостопанска академия и чл. 11 от Закона за администрацията предлагам да одобрите приложения проект на Правилник за устройството и дейността на Националната служба за съвети в земеделието.

|  |  |
| --- | --- |
| **Приложение:** | 1. Проект на Правилник за устройството и дейността на Националната служба за съвети в земеделието; 2. Справка за отразяване на постъпилите становища; 3. Постъпили становища; 4. Справка за отразяване на постъпилите предложения и становища от проведената обществена консултация; 5. Постъпили предложения и становища от проведената обществена консултация. |

С уважение,

**Д-Р МОМЧИЛ НЕКОВ**

*Заместник-министър на земеделието*